text: Landevej ved Vejle lukkes
  12 juni 2013 kl. 13.17
  På fredag lukker en stump landevej ved Lindved nær Vejle. Det sker som følge af motorvejsbyggeriet mellem Vejle og Ølholm.
  Istedet skal trafikanter køre på en ny vej, der leder trafikken igennem to rundkørsler på Skanderborgvej.
  Trafikken til og fra Uldum fra syd skal nu kun igennem én rundkørsel, hvorimod trafikken til og fra Uldum mod nord og vest fortsat skal igennem de to rundkørsler og krydse den nye motorvej.
  Når rute 13-trafikken nu skal igennem de to rundkørsler, vil der sandsynligvis opstå kø i myldretiden i forhold til i dag. 
  Men når motorvejen åbner til efteråret, vil de lokale trafikanter på Viborg Hovedvej ikke længere opleve kø på stedet.
  - Vi har ventet så længe som muligt med at grave igennem Viborg Hovedvej. Samtidig skal vi også være klar til åbningen til efteråret, men hensynet til trafikanterne har vejet tungt, siger projektleder i Vejdirektoratet Niels Jørgen Larsen.
  